רוית תלמי-כהן

רוית תלמי-כהן (נולדה ב-16 באפריל 1978) היא אנתרופולוגית יישומית, מרצה וחוקרת המתמחה בעלייה והגירה, המכהנת כנשיאת האגודה האנתרופולוגית הישראלית.

רוית מרצה וחברת סגל בקריה האקדמית אונו, מלמדת באוניברסיטת תל אביב, וחוקרת במכון להגירה ושילוב חברתי במרכז האקדמי רופין. מאז 2024 היא מכהנת כנשיאת האגודה האנתרופולוגית הישראלית, והחל משנת 2025 משמשת כעמיתת מחקר במרכז שוסטרמן ללימודי ישראל (Institute for Advanced Israel Studies) באוניברסיטת ברנדייס. מחקריה עוסקים בעלייה והגירה, בדגש על זמן, המתנה, מקום, בית, טראנס-לאומיות ומציאות של חיים במעברים.

 השכלה 
תלמי-כהן נולדה בחדרה, בתם של מיכה ורותי כהן. את לימודיה האקדמיים החלה בשנת 2000 באוניברסיטת בר-אילן, שם סיימה תואר ראשון במחלקה ללימודי ארץ־ישראל ובמחלקה לסוציולוגיה ואנתרופולוגיה. את לימודיה לתואר השני באנתרופולוגיה סיימה בהצטיינות באוניברסיטה העברית בירושלים. עבודת התזה שלה, שנכתבה בהנחיית פרופ' תמר אלאור וד"ר מלכה שבתאי, התבססה על עבודת שדה ממושכת במחנות המעבר באתיופיה ועסקה בחוויית ההמתנה של בני זרע ביתא ישראל (הפלאשמורה) לפני עלייתם לישראל.

את תואר הדוקטור קיבלה מאוניברסיטת תל אביב בשנת 2014. עבודת הדוקטורט שלה התבססה על מחקר אתנוגרפי במשך שבע שנים בכפרים ובמחנות מעבר באתיופיה, וכן במרכזי קליטה ובדיור קבע בישראל. המחקר בחן את מסע העלייה של קהילת זרע ביתא ישראל (פלאשמורה) לישראל, ונכתב בהנחיית פרופ' משה שוקד ופרופ' אדריאנה קמפ. לאחר סיום הדוקטורט שימשה כחוקרת ומרצה אורחת באוניברסיטת בילפלד בגרמניה, שם עסקה בהוראה ובמחקר.

בשנת 2022 סיימה קורס דירקטוריות ונושאות משרה במגזר החברתי באוניברסיטת רייכמן, במסגרת תוכנית ייחודית להכשרת חברי וחברות הנהלות בעמותות ובחברות לתועלת הציבור (חל"צ).

חיים אישיים

תלמי-כהן מתגוררת במושב צור משה, נשואה ואם לשלושה ילדים.

 מחקר 
במחקריה עוסקת תלמי-כהן בתהליכי הגירה ועלייה, בהיבטים של זמן, המתנה, מקום, טראנס-לאומיות והיברידיות מוגבלת. בהתבסס על עבודת שדה ממושכת שערכה בקרב עולי אתיופיה, הן במחנות מעבר באתיופיה והן לאחר ההגעה לישראל פיתחה את המושג "המתנה" כביטוי למצב קיומי פעיל, ולא כשלב פסיבי במסע העלייה. במחקריה, המתנה מוצגת כצורת ארגון חיים בתנאי אי־ודאות מתמשכים. עבודתה מדגישה את הכוחות הקהילתיים המתפתחים במהלך תקופה זו, ואת הדרכים שבהן יחידים וקהילות פועלים ומארגנים את חייהם לאורך שנות ההמתנה לעלייה.

בהמשך לכך, פיתחה שני מושגים תאורטיים נוספים: (א) הזמן הקיומי – זמן ההווה שבו מתמודדים עם מציאות יומיומית, משברים ואתגרים מיידיים, לעיתים תוך תחושת תלישות או חוסר ודאות; (ב) המטא-זמן – הממד הרחב של הזמן, פרספקטיבה תרבותית-רוחנית או היסטורית, דרכה מעניקים משמעות לחוויות ההווה במסגרת של תקווה, נרטיב משותף וחזון ארוך טווח.

תלמי כהן בוחנת במחקריה את האופנים שבהם עולים ומהגרים לישראל יוצרים תחושת בית, שייכות וביטחון אנושי בשנותיהם הראשונות לאחר ההגעה לארץ. היא מנתחת כיצד תחושת הבית אינה נובעת רק ממיקום גאוגרפי, אלא נוצרת כתהליך מתמשך – פיזי, רגשי וחברתי – בתנאי מעבר ואי-ודאות. מחקריה מדגישים את תפקידם של מרחבים קהילתיים, מוסדות בלתי-רשמיים ודפוסי שגרה ביצירת רצף ותחושת עוגן, ואת הפעולה היומיומית של מהגרים בעיצוב מרחב חייהם. בכך היא מחברת בין יצירת מקום (placemaking) לבין יצירת בית (home-making), ומציגה ניתוח אנתרופולוגי של הגירה כתהליך מתמשך של התארגנות ועיצוב חיים. היא טבעה את המושג "היברידיות מוגבלת" – מצב שבו זהויות ופעולות עשויות להיראות חופשיות ופתוחות, אך בפועל הן נתונות למגבלות של מדיניות, מוסדות ולחצים חברתיים. בעבודותיה מדגישה תלמי-כהן את סוכנותם של העולים את פעולתם בתוך המרחבים המוגבלים הללו, ואת יכולתם לעצב אורח חיים דינמי תוך שימוש יצירתי בשפה, בסמלים ובפרקטיקות. העולים אינם רק מגיבים למציאות, אלא גם פועלים בתוכה ומובילים תהליכים של שימור, התאמה והתחדשות.

במהלך השנים עסקה תלמי-כהן במחקרים נוספים שעניינם קבוצות שונות של מהגרים, עולים ומבקשי מקלט, תוך בחינת הדרכים שבהן יחידים פועלים באקטיביות בתוך תנאים מגבילים. בין מחקריה ניתן למנות עיסוק בצרכים ובאתגרים חינוכיים של בני נוער עולים מצרפת, מצוינות במערכת החינוך בישראל בקרב תלמידים עולים, התמודדותם של צעירים מבקשי מקלט חסרי עורף משפחתי, וכן מחקר על מבקשי מקלט המועסקים כמתווכים ומגשרים בארגונים אזרחיים וממשלתיים. בנוסף, היא חלק מצוות חוקרות מהמכון להגירה ושילוב חברתי במרכז האקדמי רופין ושותפה בבניית 'מדד עלייה' – כלי הערכה רחב היקף הבוחן תפיסות ציבוריות כלפי העלייה והעולים בחברה הישראלית.

משנת 2022 מתמקדת תלמי-כהן בתופעת "המלחמה הכפולה" – מחקר עדכני על עולים מאתיופיה (בעקבות מלחמת תיגראי ובהמשך גם מאמהרה), אוקראינה, רוסיה ובלארוס, החווים קונפליקט גם במדינת המוצא וגם במדינת היעד. מחקרה, בשיתוף פרופ' סבטלנה צ'אצ'אשווילי-בולוטין מהמרכז האקדמי רופין, מנתח את חוויית העלייה והקליטה במציאות של מלחמה כפולה (בארץ המקור ובארץ היעד) ומציע קריאה מחודשת של רעיון הטראנס-לאומיות כהתמודדות עם משברים חוצי-גבולות.

 אנתרופולוגיה יישומית 
תלמי-כהן רואה בחיבור בין האקדמיה לשדה ערך מרכזי בעבודתה. מאז 2006 היא פועלת באופן מתמשך לקידום שינוי חברתי בתחומי העלייה, החינוך וקליטת עולים חדשים, באמצעות יוזמות חברתיות, פיתוח כלים יישומיים והובלת תהליכים עם אנשי מקצוע, כתיבת ניירות עמדה, ושותפות ביוזמות קהילתיות ומוסדיות. גישתה משלבת בין מחקר, פרקטיקה ופעילות ציבורית, מתוך מחויבות לאקדמיה רלוונטית ולשדה משתנה. תפיסתה המקצועית והמחקרית מדגישה את החשיבות שביצירת דיאלוג מתמשך בין חוקרים, קובעי מדיניות וקבוצות מהגרים, תוך שימת דגש על עבודה בשטח ושיתופי פעולה עם קהילות העולים.

במהלך השנים היא לוקחת חלק בשיתופי פעולה ארוכי טווח עם משרדי ממשלה (ובהם משרד החינוך, משרד העלייה והקליטה והסוכנות היהודית), רשויות מקומיות ועמותות חברתיות כגון סלע, מסיל"ה, נאלא ווסטה צגה. בשנת 2006 יזמה את פרויקט "מצופים" לעידוד מצוינות בקרב תלמידים עולים מאתיופיה – תוכנית שהופעלה בכל מרכזי הקליטה בישראל ושימשה בסיס למהלכים בתחום החינוך לעולים.

פעילותה כוללת גם עבודת שדה באתיופיה, בשיתוף חוקרים מקומיים וארגונים בינלאומיים, בנושאים של המתנה, הגירה, חינוך, והתמודדות עם מצבי חירום ומלחמה. לאורך השנים כתבה ניירות עמדה בתחומים אלה, חלקם בשיתוף פעולה עם חוקרות נוספות, ובהן פרופ' סבטלנה צ'אצ'אשווילי-בולוטין, העוסקות בהנגשת מצוינות, קליטת עולים בזמן חירום והשכלה גבוהה למהגרים.

מעבר לכך, עסקה במחקריה בשאלות של תרומת המחקר האנתרופולוגי לעיצוב מדיניות והנגשת ידע אקדמי לשדה. במסגרת עבודתה האקדמית, תלמי-כהן מלמדת קורסים המשלבים בין מחקר לעשייה ומעודדים יוזמות חברתיות וניתוח של תהליכים בשדה. בנוסף, היא מנחה עבודות גמר וליוותה עשרות מיזמים חינוכיים וחברתיים של סטודנטים בתחומי ההגירה וסוגיות בחברה הישראלית.

לצד עבודתה האקדמית, תלמי־כהן פעילה בתפקידים ציבוריים: היא מכהנת כנשיאת האגודה האנתרופולוגית הישראלית (מאז 2024) ונציגה מטעמה באגודה האנתרופולוגית העולמית (WCAA). בנוסף, היא חברת דירקטוריון בעמותת ווסטה צגה, הפועלת לפיתוח טיפול נפשי מותאם תרבות, חברת ועד באגודה לחקר יהדות אתיופיה, בקתדרה הבינלאומית לחקר יהדות אתיופיה, וחברה בוועדות אקדמיות ומקצועיות שונות. במסגרת זו היא מעורבת בליווי פיתוח תוכניות לימודים ובקידום שיתופי פעולה בין מוסדות מחקר לקהילות מהגרים.

 פרסים והוקרה 
לאורך השנים זכתה תלמי-כהן במענקי מחקר ממספר גופים, ובהם הקרן הלאומית למדע (ISF), יד טבנקין, מכון בן צבי, ג'וינט, מכון מינרבה, משרד החינוך, וקרנות נוספות בארץ ובעולם, התומכת בפרויקטים בתחום ההגירה, העלייה, אנתרופולוגיה יישומית וחינוך רב-תרבותי. על ספרה "ממתינים בדרכם: המסע של זרע ביתא ישראל מאתיופיה" (האוניברסיטה הפתוחה, 2020) זכתה בפרס גולדברג לספר אקדמי מצטיין ובפרס של מפעל הפיס.

 פרסומים נבחרים 
 רוית תלמי-כהן (2020). ממתינים בדרכם: סיפור העלייה של זרע ביתא ישראל באתיופיה ובישראל, הוצאת האוניברסיטה הפתוחה.
 רוית תלמי-כהן (2019). אנתרופולוגיה יישומית במציאות של הגירה. מגמות, נ"ד, 86–61.
 Talmi Cohn, R. (2025). Home Making as a Meso Level Process: Jewish Ethiopian Immigrants in Israel (2005–2023). In S. Thubauville & K. Glück (Eds.), Home and Future Making in the Ethiopian Diaspora (pp. 71–92). Centre français des études éthiopiennes.
 Talmi-Cohn, R., & Chachashvili-Bolotin, S. (2024). "I was always told to fit in, but never to excel.": Men’s Post Migration Practices of Success in the Public Sector. Journal of International Migration and Integration, 25, 399–416.
 Talmi-Cohn, R., & Kasa, L. (2022). Asylum seekers working as mediators in Israel: The impact of legal liminality. International Journal of Intercultural Relations, 87, 252–261.
 Talmi-Cohn, R. (2022). Transnationalism and Hybridity in Religious Practices during the Migration Process: The Zera Beta Israel in Ethiopia and Israel. Religions, 14(1), 34.
 Talmi-Cohn, R. (2020). Anthropology, education, and multicultural absorption migration from Ethiopia to Israel. Human Organization, 79(3), 226–236.
 Talmi-Cohn, R. (2018). Time making and place making: A journey of immigration from Ethiopia to Israel. Ethnos, 83(2), 335–352.

 ניירות עמדה 
 רוית תלמי-כהן, סבטלנה צ'אצ'אשווילי-בולוטין ועופר שנער, דפוסי הצלחה בדרך לתפקידים בכירים במגזר הציבורי בקרב גברים ישראלים ממוצא אתיופי, אוקטובר 2021.
 סבטלנה צ'אצ'אשווילי-בולוטין, רוית תלמי-כהן וליאור יוחנני, תמונת מצב עדכנית: מסלולי לימוד מדעיים והישגים לימודיים בתיכון בקרב תלמידים ממוצא אתיופי ממבט מגדרי ובין-דורי, המכון להגירה ושילוב חברתי במרכז האקדמי רופין, אפריל 2021.
 סבטלנה צ'אצ'אשווילי-בולוטין ורוית תלמי-כהן, מסמך המלצות בנושא חשיבותם של מנגנוני הסיוע לישראלים יוצאי ברית המועצות לשעבר החיים בישראל בזמן מלחמת רוסיה-אוקראינה, המכון להגירה ושילוב חברתי במרכז האקדמי רופין, 8 במרץ 2022.
 סבטלנה צ'אצ'אשווילי-בולוטין ורוית תלמי-כהן וקארין אמית, 10 עקרונות מנחים לקליטת עלייה במלחמת רוסיה-אוקראינה, המכון להגירה ושילוב חברתי במרכז האקדמי רופין, 13 במרץ 2022.
 רוית תלמי-כהן וסבטלנה צ'אצ'אשווילי-בולוטין, פליטים בארצם (עקורים) בישראל בעקבות מלחמת "חרבות ברזל": תמונת מצב ועקרונות ראשוניים בזמן חירום, 21 באוקטובר 2023.
 סבטלנה צ'אצ'אשווילי-בולוטין ורוית תלמי-כהן, "ממלחמה למלחמה – עולים חדשים במלחמת "חרבות ברזל", הקריה האקדמית אונו והמכון להגירה ושילוב חברתי, המרכז האקדמי רופין, 27 באוקטובר 2023.

 קישורים חיצוניים 

 רוית תלמי-כהן וסבטלנה צ'אצ'אשווילי-בולוטין, פליטים בארצם (עקורים) בישראל בעקבות מלחמת "חרבות ברזל": תמונת מצב ועקרונות ראשוניים בזמן חירום, 21.10.23.
 רוית תלמי-כהן (יחד עם צוות המכון להגירה ושילוב חברתי), מדד העלייה: תפיסות הציבור הישראלי באשר לעלייה ולעולים, נייר עמדה, 2024.
 הרצאה במסגרת כנס של התכנית למדע, טכנולוגיה וחברה, אוניברסיטת בר-אילן: "המתנה יישומית: אנתרופולוגיה בין מחקר ומעורבות", 14 ביוני 2016.
 "דברים שרואים משם (אתיופיה) לא רואים מכאן (ישראל)", כנס מרכז דהאן, 27 במאי 2015.
 ריאיון בתוכנית הרדיו "שבט אחים ואחיות" בגלי צה"ל עם אלעזר בן לולו, 17 בפברואר 2021, (החל מ־6:58).
 שחור זה קול (8 בדצמבר 2021): האנתרופולוגית שעברה לגור בכפרי הממתינים, כאן 11 (החל מדקה 5:40).
 ריאיון מתוך תוכנית הרדיו "קובי אוז", על הספר "ממתינים בדרכם", 23.10.2020.
 ריאיון מתוך תוכנית הרדיו "ספרים רבותי ספרים", על הספר "ממתינים בדרכם", עם ציפי גון גרוס, 25.12.2020.

 הערות שוליים 

קטגוריה:בעלי תואר דוקטור מאוניברסיטת תל אביב
קטגוריה:בעלות תואר דוקטור מאוניברסיטת תל אביב
קטגוריה:אנתרופולוגיות ישראליות
קטגוריה:חוקרות ישראליות
קטגוריה:סגל הקריה האקדמית אונו
קטגוריה:בוגרי אוניברסיטת בר-אילן
קטגוריה:בוגרות אוניברסיטת בר-אילן
קטגוריה:צור משה: אישים
קטגוריה:ישראלים שנולדו ב-1978
קטגוריה:ישראליות שנולדו ב-1978